*Likumprojekts*

**Grozījumi Konkurences likumā**

Izdarīt Konkurences likumā (Latvijas Republikas Saeimas un Ministru Kabineta Ziņotājs, 2001, 22.nr.; 2004, 10.nr.; 2008, 9., 24.nr.; 2009, 14., 194.nr.; 2013, 188.nr.; 2015, 107.nr.; 2016, 104.nr. ) šādus grozījumus:

1. 1.pantā:

papildināt ar 2.1punktu šādā redakcijā:

21)karteļa vienošanās — vienošanās starp konkurentiem, kuras mērķis ir kavēt, ierobežot vai deformēt konkurenci starp tiem (iepirkuma vai pārdošanas cenu vai citu tirdzniecības nosacījumu (tostarp saistībā ar intelektuālā īpašuma tiesībām) noteikšana vai koordinēšana, ražošanas vai pārdošanas kvotu sadale, tirgu un klientu sadale, tai skaitā, piedalīšanos vai nepiedalīšanos konkursos vai izsolēs vai par šīs darbības (bezdarbības) noteikumiem, importa vai eksporta ierobežošana vai pret konkurenci vērstas darbības attiecībā uz citiem konkurentiem);

papildināt ar 7.1, 7.2,7.3un 7.4 punktu šādā redakcijā:

“71)netiešais pircējs — ir fiziska vai juridiska persona, kas nevis tieši no pārkāpēja, bet no tiešā pircēja vai kāda turpmāka pircēja ir iegādājusies preci, uz kuru attiecas konkurences tiesību pārkāpums, vai preci, kas iegūta vai kas sastāv no šādām precēm;

72)pārkāpējs — tirgus dalībnieks vai tirgus dalībnieku apvienība, kas ir pārkāpusi konkurences tiesības;

73)pārmaksa — ir starpība starp faktiski samaksāto cenu un cenu, kāda pastāvētu, ja konkurences tiesību pārkāpuma nebūtu bijis;”

74) tiešais pircējs— fiziska vai juridiska persona, kas tieši no pārkāpēja ir iegādājusies preci, uz kuru attiecas konkurences tiesību pārkāpums;

1. Izteikt 3.pantu šādā redakcijā:

 “Šis likums attiecas uz tirgus dalībniekiem, jebkuru reģistrētu vai nereģistrētu tirgus dalībnieku apvienību un tiešās pārvaldes un pastarpinātās pārvaldes iestādēm, kā arī kapitālsabiedrībām, kurās publiska persona realizē izšķirošu ietekmi.”

1. Papildināt 4.panta pirmo daļu ar teikumu šādā redakcijā:

 “Konkurences padome ir funkcionāli augstākā iestāde un tās pakļautībā ir šā likuma 14.1 panta pirmajā daļā minētās personas attiecībā uz šā likuma 6.panta pirmās daļas 6.punktā minētā uzdevuma izpildi.”

1. Papildināt 6.panta pirmo daļu ar 6.punktu šādā redakcijā:

“6) uzrauga, kā tiešās pārvaldes un pastarpinātās pārvaldes iestāde, kā arī kapitālsabiedrība, kurā publiska persona realizē izšķirošu ietekmi, ievēro pienākumu nodrošināt brīvu un godīgu konkurenci.”

1. Izslēgt 7.panta pirmās daļas 6.punktā vārdu “aizsardzības” aiz vārda “konkurences”.
2. Izteikt 12.1 panta pirmo daļu šādā redakcijā:

(1) Iecietības programma tirgus dalībniekam ļauj par slepena karteļa vienošanās atklāšanu, kas veikta neatkarīgi no citiem kartelī iesaistītajiem tirgus dalībniekiem un sadarbojoties ar konkurences iestādi tās izmeklēšanā, kā arī brīvprātīgi sniedzot sev zināmo informāciju par karteli un savu lomu tajā, saņemt atbrīvojumu no naudas soda vai naudas soda samazinājumu.”

1. Papildināt likumu ar 14.1 pantu šādā redakcijā:

“**14.1 pants.** **Pārvaldes iestādes un kapitālsabiedrības, kurā publiskā persona realizē izšķiroši ietekmi, pienākums nodrošināt brīvu un godīgu konkurenci**

(1) Tiešās pārvaldes un pastarpinātās pārvaldes iestāde, kā arī kapitālsabiedrība, kurā publiska persona realizē izšķirošu ietekmi, savā darbībā nodrošina godīgu konkurenci.

(2) Tiešās pārvaldes un pastarpinātās pārvaldes iestādei, kā arī kapitālsabiedrībai, kurā publiska persona realizē izšķirošu ietekmi, aizliegts diskriminēt tirgus dalībnieku, radot atšķirīgus konkurences apstākļus, vai citādi  kavēt konkurenci.

(3) Lai nodrošinātu šā panta otrās daļas ievērošanu Konkurences padome veic pārrunas ar tiešās pārvaldes un pastarpinātās pārvaldes iestādi, kapitālsabiedrību, kurā publiska persona realizē izšķirošu ietekmi, kuras darbības rezultātā kavē konkurenci. Ja pārrunu rezultātā neizdodas nodrošināt šā panta otrās daļas ievērošanu, Konkurences padome ir tiesīga pieņemt lēmumu, ar kuru uzliek tiešās pārvaldes un pastarpinātās pārvaldes iestādei vai kapitālsabiedrībai, kurā publiska persona realizē izšķirošu ietekmi tiesisko pienākumu, kas nodrošina šī panta otrās daļas prasību ievērošanu.

(4) Šā panta trešajā daļā minēto Konkurences padomes lēmumu, kura adresāts ir kapitālsabiedrība, kurā publiska persona realizē izšķirošu ietekmi, ciktāl tas neattiecas uz deleģēta pārvaldes uzdevuma veikšanu, var pārsūdzēt šā likuma 8.panta otrajā daļā noteiktajā kārtībā.

 (5) Ar Konkurences padomes lēmumu kapitālsabiedrībai, kurā publiska persona realizē izšķirošu ietekmi, ciktāl tas neattiecas uz deleģēta pārvaldes uzdevuma veikšanu, uzliktā tiesiskā pienākuma piespiedu izpildi nodrošina, piemērojot piespiedu naudu atbilstoši Konkurences likuma 8.1 pantā noteiktajam regulējumam.

(6) Lietu par iespējamās darbības neatbilstību šā panta otrās daļas prasībām Konkurences padome izmeklē un izskata saskaņā ar šajā likumā paredzēto pārkāpumu izmeklēšanas un izskatīšanas kārtību.

(7) Ja neatbilstība šā panta otrās daļas prasībām tieši izriet no Ministru kabineta lēmuma vai no ārēja normatīvā akta, Konkurences padome ir tiesīga iesniegt Ministru kabinetam izskatīšanai informatīvo ziņojumu, paredzot turpmāku rīcību saistībā ar konkurences kavēšanas novēršanu.

            (8) Ja neatbilstība šā panta otrās daļas prasībām tieši izriet no pašvaldības saistošajiem noteikumiem vai cita pašvaldības normatīvā akta vai to atsevišķa punkta un pārrunu rezultātā neizdodas nodrošināt šā panta otrās daļas ievērošanu, Konkurences padome par to informē vides aizsardzības un reģionālās attīstības ministru, iesakot turpmāko rīcību saistībā ar konkurences kavēšanas novēršanu. Vides aizsardzības un reģionālās attīstības ministrs pieņem lēmumu par turpmāko rīcību mēneša laikā no Konkurences padomes informācijas saņemšanas, par to informējot Konkurences padomi.

(9) Ja tiešās pārvaldes vai pastarpinātās pārvaldes iestāde nepilda šā panta trešajā daļā minēto lēmumu, Konkurences padome ir tiesīga vērsties institucionāli augstākā iestādē, bet, ja augstākas iestādes nav – Ministru kabinetā atbilstoši šā panta septītajā daļā noteiktajai kārtībai.”

1. Papildināt 20.panta pirmo daļu ar teikumu šādā redakcijā:

 “Lietas par šā likuma un Eiropas Savienības konkurences tiesību pārkāpumu un zaudējumu atlīdzināšanu izskata Rīgas pilsētas Latgales priekšpilsētas tiesa.”

1. 21.pantā:

izteikt pirmo daļu šādā redakcijā:

**“**(1) Persona, kura cietusi zaudējumus konkurences tiesību pārkāpuma dēļ, ir tiesīga prasīt un saņemt no pārkāpēja zaudējumu atlīdzību, t.sk. atrauto peļņu un procentus no dienas, kad zaudējumi radušies, līdz dienai, kad samaksāta atlīdzība, lai nodrošinātu tādu stāvokli, kādā tā būtu bijusi, ja konkurences tiesību pārkāpums nebūtu izdarīts. Ja konkurences tiesību pārkāpuma radīto zaudējumu apmēru praktiski nav iespējams vai ir pārmērīgi grūti precīzi noteikt, tiesa novērtē zaudējumu apmēru, balstoties uz lietā esošajiem pierādījumiem.”

papildināt ar trešo, ceturto, piekto, sesto, septīto un astoto daļu šādā redakcijā:

“(3) Pārkāpēji atbild solidāri par zaudējumiem, kas nodarīti kopīgi izdarīta konkurences tiesību pārkāpuma rezultātā.

(4) Neskatoties uz trešajā daļā minēto, mazs vai vidējs uzņēmums ir atbildīgs tikai pret saviem tiešajiem un netiešajiem pircējiem vai piegādātājiem, ja:

 1) tā tirgus daļa konkrētajā tirgū visā konkurences tiesību pārkāpuma laikā bija mazāka par 5 procentiem; un

 2) trešajā daļā noteiktās solidāras atbildības piemērošana neatgriezeniski apdraudētu tā ekonomisko dzīvotspēju un izraisītu tā aktīviem pilnīgu vērtības zudumu;

(5) Šā panta ceturtās daļas izņēmums neattiecas uz pārkāpēju, kurš iepriekš ir izdarījis konkurences tiesību pārkāpumu, vai kas organizējis vai vadījis konkurences tiesību pārkāpumu vai piespiedis citus tirgus dalībniekus veikt konkurences tiesību pārkāpumu.

(6) Pārkāpējs, kurš iecietības programmas ietvaros ir atbrīvots no naudas soda, ir solidāri atbildīgs par nodarītajiem zaudējumiem:

1) tikai saviem tiešajiem vai netiešajiem pircējiem vai piegādātājiem;

2) citām personām, kas nav tās tiešie vai netiešie pircēji vai piegādātāji, tikai, ja pilnu zaudējumu atlīdzību nav iespējams iegūt no pārējiem tirgus dalībniekiem, kas piedalījās konkurences tiesību pārkāpuma izdarīšanā.

(7) Pārkāpējs, kas solidārās atbildības ietvaros ir atlīdzinājis personai, kura cietusi zaudējumus, ir tiesīgs no jebkura cita pārkāpēja prasīt atbilstošu atlīdzību, ko nosaka, ņemot vērā konkrētā pārkāpēja atbildības pakāpi par konkurences tiesību pārkāpuma rezultātā nodarītajiem zaudējumiem.

(8) Pārkāpēja, kurš iecietības programmas ietvaros ir atbrīvots no naudas soda, sniedzamās atbilstošās atlīdzības apmērs citiem pārkāpējiem nevar pārsniegt zaudējumu apmēru, kādu tas nodarījis saviem tiešajiem vai netiešajiem pircējiem vai piegādātājiem. Ja pārkāpēja, kurš iecietības programmas ietvaros ir atbrīvots no naudas soda, sniedzamās atbilstošās atlīdzības apmērs citiem pārkāpējiem attiecas uz zaudējumu atlīdzību citām personām, kas nav tā tiešie vai netiešie pircēji vai piegādātāji, to nosaka, ņemot vērā pārkāpēja, kurš iecietības programmas ietvaros ir atbrīvots no naudas soda, atbildības pakāpi par konkurences tiesību pārkāpuma rezultātā nodarītajiem zaudējumiem.”;

Papildināt ar 21.1, 21.2, 21.3 un 21.4 pantu šādā redakcijā:

**“21.1 pants. Pārmaksas pārnešana**

 (1) Šā likuma 21.panta pirmajā daļā noteiktās tiesības attiecas arī uz tiesībām saņemt atlīdzību par negūto peļņu sakarā ar pilnīgu vai daļēju pārmaksas pārnešanu. Pārmaksas pārnesto daļu tiesa ir tiesīga noteikt aplēses veidā. Tiesības uz zaudējumu atlīdzību pārmaksas pārnešanas rezultātā attiecas arī uz pārkāpējam veiktām piegādēm.

(2) Ja atbildētājs, atbildot uz prasību, norāda, ka prasītājs visu konkurences tiesību pārkāpuma rezultātā radušos pārmaksu vai tās daļu ir pārnesis citām personām, viņam ir pienākums to pierādīt.

(3) Ja zaudējumu atlīdzināšanas prasījuma pastāvēšana vai piespriežamās atlīdzības summa ir atkarīga no tā, vai un kādā mērā pārmaksa ir pārnesta uz prasītāju, prasītājs no lejupējā piegādes ķēdes posma pierāda pārmaksas pārnešanas faktu un apmēru. Prasītājam ir tiesības lūgt tiesu izprasīt pierādījumus no atbildētāja vai trešās personas Civilprocesa likuma noteiktajā kārtībā.

(4) Uzskatāms, ka netiešais pircējs ir pierādījis, ka uz minēto netiešo pircēju tika pārnesta pārmaksa, ja tas pierāda, ka:

1) atbildētājs ir izdarījis konkurences tiesību pārkāpumu;

2) konkurences tiesību pārkāpums atbildētāja tiešajam pircējam ir radījis pārmaksu; un

3) netiešais pircējs ir iegādājies preces, uz kurām attiecas konkurences tiesību pārkāpums, vai ir iegādājies preces, kas ir iegūtas vai kas sastāv no šādām precēm.

(5) Šī panta ceturtā daļa neattiecas uz gadījumiem, kad atbildētājs var līdz tiesisku pierādījumu paticamības pakāpei pierādīt, ka pārmaksa uz netiešo pircēju netika pārnesta vai netika pārnesta pilnā apmērā.

**21.2 pants. Dažādos piegādes ķēdes posmos esošu prasītāju zaudējumu atlīdzināšanas prasības**

Lai izvairītos no tā, ka dažādos piegādes ķēdes posmos esošu prasītāju zaudējumu atlīdzināšanas prasības rada vairākkārtīgu atbildību vai pārkāpēja atbildības neesamību, novērtējot, vai ir izpildīts pierādīšanas pienākums, kas izriet no šā likuma 21.1 panta otrās līdz piektās daļas piemērošanas, tiesas, kurās celtas zaudējumu atlīdzināšanas prasības, izmantojot pieejamos līdzekļus, ņem vērā:

1) zaudējumu atlīdzināšanas prasības, kuras attiecas uz vienu un to pašu konkurences tiesību pārkāpumu, bet kuras ir cēluši citos piegādes ķēdes posmos esoši prasītāji;

2) nolēmumi, kas pasludināti attiecībā uz šā panta 1. apakšpunktā minētajām zaudējumu atlīdzināšanas prasībām;

3) publiski pieejamu informāciju par konkurences tiesību pārkāpumu.

**21.3 pants. Strīdu izšķiršana noslēdzot izlīgumu un tā ietekme uz turpmākām zaudējumu atlīdzināšanas prasībām**

(1) Kamēr notiek konkurences tiesību pārkāpuma izraisīta strīda izšķiršana vienošanās ceļā, lai noslēgtu izlīgumu, noilguma termiņš zaudējumu atlīdzināšanas prasības celšanai tiek apturēts. Noilguma termiņa apturēšana attiecas vienīgi uz pusēm, kuras ir vai bija iesaistītas vai pārstāvētas strīda izšķiršanā, lai noslēgtu izlīgumu.

(2) Pēc konkurences tiesību pārkāpuma izraisīta strīda izšķiršanas, noslēdzot izlīgumu, to noslēgušās personas, kas cietusi šā konkurences tiesību pārkāpuma dēļ, prasības par zaudējumu atlīdzināšanu apmērs tiek samazināts par izlīgumu noslēgušā pārkāpēja daļu zaudējumu apmērā, kas cietušajai personai nodarīts konkurences tiesību pārkāpuma rezultātā.

 (3) Izlīgumu noslēgusī persona, kas cietusi konkurences tiesību pārkāpuma dēļ, zaudējumu prasījuma jebkuru atlikušo daļu var vērst tikai pret izlīgumu nenoslēgušajiem pārkāpējiem. Izlīgumu nenoslēgušie pārkāpēji nav tiesīgi prasīt iemaksu par atlikušo daļu no izlīgumu noslēgušā pārkāpēja.

(4) Ja vien izlīgumā nav skaidri noteikts pretēji, izlīgumu noslēgusī persona, kas cietusi konkurences tiesību pārkāpuma dēļ, var prasījuma atlikušo daļu, kas atbilst šīs personas prasījuma atlikušajai daļai, vērst pret izlīgumu noslēgušo pārkāpēju, ja no izlīgumu nenoslēgušajiem pārkāpējiem zaudējumu piedziņa nav iespējama.

 (5) Nosakot iemaksas summu, ko viens no pārkāpējiem var atgūt no jebkura cita pārkāpēja atbilstīgi to atbildības pakāpei par konkurences tiesību pārkāpuma radītajiem zaudējumiem, tiek ņemti vērā jebkādi zaudējumi, kas ir atlīdzināti, ievērojot iepriekšēju noslēgtu izlīgumu, kuru noslēdza attiecīgais pārkāpējs.

**21.4 pants. Noilguma iesākums un noilguma tecējuma apturēšana**

(1) Noilguma termiņš zaudējumu atlīdzināšanas prasības celšanai sāk tecēt ar to dienu, kad konkurences tiesību pārkāpums ir beidzies un prasītājs zina vai varēja zināt:

1) par pārkāpēja rīcību un to, ka tas ir konkurences tiesību pārkāpums;

2) to, ka konkurences tiesību pārkāpuma rezultātā tam ir nodarīti zaudējumi; un

3) pārkāpēja identitāti.

 (2) Noilguma tecējums tiek apturēts uz laiku, kamēr konkurences iestāde attiecībā uz konkurences tiesību pārkāpumu, uz kuru attiecas zaudējumu atlīdzināšanas prasība, veic lietas izpēti. Noilguma tecējuma apturēšana beidzas vienu gadu pēc tam, kad lēmums par pārkāpumu ir stājies spēkā un kļuvis nepārsūdzams vai minētās darbības izbeigtas citādi.”

1. Izslēgt 34.panta nosaukumā un tekstā vārdu “aizsardzības” aiz vārda “konkurences”.
2. Papildināt likumu ar informatīvo atsauci uz Eiropas Savienības direktīvu šādā redakcijā:

“**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Parlamenta un Padomes 2014.gada 26.novembra direktīvas 2014/104/ES par atsevišķiem noteikumiem, kuri valstu tiesībās reglamentē zaudējumu atlīdzināšanas prasības par dalībvalstīm un Eiropas Savienības konkurences tiesību pārkāpumiem.”

Likums stājas spēkā 2016.gada 27.decembrī

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

valsts sekretārs J. Stinka

01.02.2017. 15:55

1934

I. Eglītis

67013236; Intars.Eglitis@em.gov.lv

D. Dzērviniece

67365225; Dita.Dzerviniece@kp.gov.lv

A. Apsītis

67365225; Antis.Apsitis@kp.gov.lv